-  వడ్డీ రేట్లను మార్చని ఆర్‌బీఐ
-  బడ్జెట్‌ తర్వాతే 'కోత'లు!
-  వచ్చే ఏడాది 7.6 శాతం వృద్ధి: రాజన్‌
-  నిరాశే మిగిలిందన్న పారిశ్రామిక వర్గాలు
ముంబయి: అందరూ అనుకున్నట్లుగానే 'భారతీయ రిజర్వు బ్యాంక్‌' (ఆర్‌బీఐ) మంగళవారం నిర్వహించిన ద్రవ్య పరపతి విధాన సమీక్ష చప్పగా సాగింది. ఈ సమీక్షలో ఆర్‌బీఐ ఎలాంటి కీలక నిర్ణయాలను తీసుకోలేదు. ఈ నెలాఖరున కేంద్ర బడ్జెట్‌ సమావేశాలు ప్రారంభం కానున్న నేపథ్యంలో సమీక్షలో చాలా జాగ్రత్తలు తీసుకున్నట్లుగా తెలుస్తోంది. కీలక వడ్డీ రేట్లను యథాతథంగా కొనసాగించింది. బడ్జెట్‌లో తీసుకునే నిర్ణయాల ఆధారంగానే భవిష్యత్తుల్లో వడ్డీ రేట్లలో మార్పులుంటాయన్న సంకేతాలను ఇచ్చింది. పారిశ్రామిక వర్గాలు ఎంతో ఆసక్తిగా ఎదురు చూస్తోన్న కీలక వడ్డీ రేటును యథాతథంగా 6.75 శాతంగానే కొనసాగించాలని నిర్ణయించింది. నగదు నిల్వల నిష్పత్తి (సీిఆర్‌ఆర్‌)ను 4 శాతం వద్దే ఉంచింది. సాధారణ వర్షపాతం నమోదై, అంతర్జాతీయ మార్కెట్లో ముడి చమురు ధరలు ఇలాగే కొనసాగడం, విదేశీ మారకం విలువలో పెద్ద హెచ్చు తగ్గులు లేకపోతే 2016-17 ముగింపు నాటికి ద్రవ్యోల్బణం 5 శాతానికి నియంత్రించవచ్చని ఆర్‌బీఐ అంచనా వేసింది. వచ్చే బడ్జెట్‌లో ప్రభుత్వం నిర్మాణాత్మక సంస్కరణలకు పెద్దపీట వేయడం, వ్యయాలను నియంత్రించడం ద్వారా మంచి వృద్ధిని సాధించవచ్చని అభిప్రాయపడింది. మంగళవారం ఆరో ద్వైమాసిక ద్రవ్య సమీక్ష ఆర్‌బీఐ గవర్నర్‌ రఘురాం రాజన్‌ అధ్యక్షతన జరిగింది. అనంతరం ఆయన మీడియా సమావేశంలో మాట్లాడుతూ పలు అంశాలపై మాట్లాడారు వెల్లడించారు.
మొండి బాకీలు..
ప్రభుత్వ రంగ బ్యాంకులు మొండి బాకీలను ఎదుర్కోవాలంటే వాటికి కేంద్రం సరిపడ మూలధనం సమకూర్చాలని ఆర్‌బీఐ సమీక్షలో అభిప్రాయపడింది. బ్యాంకులు నిరర్ధక ఆస్తులకు సరిపడా ప్రొవిజన్స్‌ కేటాయింపులు చేయాలని రాజన్‌ సూచించారు. వచ్చే ఏడాది మార్చి నాటికి అన్ని బ్యాంకులు క్లీన్‌ బ్యాలెన్స్‌్‌ షీట్లుగా రూపొందించాలని ఆర్‌బీఐ ఇది వరకే బ్యాంకులకు ఆదేశాలు జారీ చేసింది. ఎత్తుగడల రుణ పునరుద్ధ్దరణ (ఎస్‌డిఆర్‌) నిబంధనల్లో భాగంగా సంయుక్త రుణదాతల వేదిక (జెఎల్‌ఎఫ్‌)ను త్వరలోనే ఏర్పాటు చేసే యోచనలో ఉన్నామని రాజన్‌ తెలిపారు. మొండి బాకీలను నియంత్రించడానికి కొన్ని మార్పులు, చర్యలు అవసరమన్నారు. ప్రమోటర్స్‌ గడువు సమయంలో తిరిగి చెల్లింపులు చేయాలన్నారు. బ్యాంకులు బతకడానికి అదనంగా రూ.1.5 లక్షల కోట్లు అవసరమని రాజన్‌ పేర్కొన్నారు.
రూపాయిపై బెంగ వద్దు..
అంతర్జాతీయ ద్రవ్య మార్కెట్లో ప్రస్తుత రూపాయి మారకం విలువపై అందోళన పడాల్సిన అవసరం లేదని రాజన్‌ అన్నారు. ఇతర దేశాల కరెన్సీలు కూడా బలహీనంగా మారుతున్నాయన్నారు. చైనా కరెన్సీ యువాన్‌ విలువ తగ్గింపు ఆర్‌బీఐని ప్రభావితం చేయలేదన్నారు. రూపాయి విలువను ఒక్క స్థిరత్వం వద్ద ఉంచడానికి తమ వద్ద ఎలాంటి విధానం లేదన్నారు. ఈ ఏడాదిలో ఇప్పటి వరకు డాలర్‌తో రూపాయి మారకం విలువ 2.7 శాతం తగ్గి సెప్టెంబర్‌ 2013 కనిష్ఠ స్థాయి వద్ద ట్రేడింగ్‌ అవుతుంది.
అంచనాలకు తగ్గట్టుగానే ఉంది : ఆర్థిక మంత్రిత్వశాఖ
ఆర్‌బీఐ ద్రవ్య పరపతి విధాన సమీక్ష మార్కెట్‌, ప్రభుత్వ వర్గాల అంచనాలకు అనుగుణంగానే ఉందని ఆర్థిక వ్యవరాల శాఖ కార్యదర్శి శక్తికాంతదాస్‌ న్యూఢిల్లీలో అన్నారు. విస్తృత ఆలోచనలతో ఆర్‌బీఐ సమీక్ష జరిగిందని ప్రశంసించారు. ప్రభుత్వం గరిష్ఠ రెవెన్యూ, నాణ్యమైన నిర్వహణ, పరిపాలన మెరుగుపర్చుకునే పనిలో ఉందన్నారు. వృద్ధి పుంజుకోవడానికి ప్రాజెక్టులను ప్రోత్సహిస్తుందన్నారు.
పారిశ్రామిక వర్గాల్లో నిరాశ..
ఆర్‌బీఐ కీలక వడ్డీ రేట్లను తగ్గించకపోవడంతో పారిశ్రామిక వర్గాలు నిరాశను వ్యక్తం చేశాయి. తక్కువ వడ్డీ రేట్లు ప్రస్తుత ఆర్ధిక వ్యవస్థకు, పెట్టుబడులు పుంజుకోవడానికి మద్దతు చేస్తాయని ఆ వర్గాలు పేర్కొన్నారు. వడ్డీ రేట్లను అందుబాటులోకి తేవడం ద్వారా ఆర్ధిక సమగ్రాభివృద్ధికి దోహదం చేస్తుందని సిఐఐ డైరెక్టర్‌ జనరల్‌ చంద్రజిత్‌ బెనర్జీ పేర్కొన్నారు. ప్రస్తుత పరిస్థితుల్లో వడ్డీ రేట్ల తగ్గింపు డిమాండ్‌ సరైందని ఫిక్కీ ప్రెసిడెంట్‌ హర్షవర్ధన్‌ నోటియా అన్నారు.
సమీక్ష ప్రధానాంశాలు..
-  రివర్స్‌ రెపో రేటు 7.75 % వద్దే
-  సీిఆర్‌ఆర్‌ ఎప్పటిలాగే 4 %
-  2016-17లో వృద్ధి రేటు అంచనా 7.6 %
-  జనవరి నాటికి ద్రవ్యోల్బణం 6 శాతం లక్ష్యాన్ని చేరాం
-  వచ్చే ఆర్థిక సంవత్సరంలో ద్రవ్యోల్బణం 5 %
-  వచ్చే బడ్జెట్‌ ఆర్‌బీఐ ద్రవ్య పరపతికి మరిన్ని అవకాశాలు కల్పిస్తుందని అంచనా..
మీ స్నేహితులకు రికమెండ్ చెయ్యండి